b'\n_START_ARTICLE_\nAmiotrofi\xc4\x8dna lateralna skleroza\n_START_SECTION_\nPatofiziologija\n_START_PARAGRAPH_\nZna\xc4\x8dilnost amiotrofi\xc4\x8dne lateralne skleroze je odmrtje tako zgornjih kot spodnjih motori\xc4\x8dnih nevronov, ki izvirajo iz motori\xc4\x8dnega predela mo\xc5\xbeganske skorje, mo\xc5\xbeganskega debla in hrbtenja\xc4\x8de. Pred odmrtjem se v perikarionih in aksonih teh nevronov tvorijo vklju\xc4\x8dki (inkluzije), bogati z beljakovinami. Vzrok bi lahko bila motnja razkrajanje beljakovin.\n_START_SECTION_\nPotek bolezni\n_START_PARAGRAPH_\nGre za hitro napredujo\xc4\x8do degenerativno bolezen motori\xc4\x8dnega \xc5\xbeiv\xc4\x8dnega sistema; nastop in trajanje sta odvisna od starosti bolnika. Tipi\xc4\x8dno se bolezen pri\xc4\x8dne \xc5\xbeari\xc5\xa1\xc4\x8dno, najpogosteje v spodnjih udih telesa (spinalna oblika bolezni), v 20\xc2\xa0% primerov pa v za\xc4\x8detku prizadene podalj\xc5\xa1ano hrbtenja\xc4\x8do. Z napredovanjem je v kasnej\xc5\xa1ih fazah bolezni prizadeto vse telo, bolnik postaja \xc4\x8dedalje slab\xc5\xa1e gibljiv in kon\xc4\x8dno nastopi ohromelost (paraliza). Zaradi \xc5\xa1ibkosti dihalnih mi\xc5\xa1ic se bolezen obi\xc4\x8dajno v treh do \xc5\xa1tirih letih po nastopu simptomov kon\xc4\x8da s smrtjo.\n_START_SECTION_\nSimptomi v za\xc4\x8detni fazi\n_START_PARAGRAPH_\nV za\xc4\x8detku bolezni simptomi pogosto sploh niso zaznavni. Med prvimi simptomi se praviloma pojavita mi\xc5\xa1i\xc4\x8dna oslabelost oziroma mi\xc5\xa1i\xc4\x8dna atrofija (usihanje mi\xc5\xa1i\xc4\x8dnega tkiva). Pojavijo se lahko tudi te\xc5\xbeave pri po\xc5\xbeiranju, kr\xc4\x8di ali otrdelost prizadetih mi\xc5\xa1ic, oslabelost v okon\xc4\x8dinah, ote\xc5\xbeen govor. Del telesa, kjer se pojavijo prvi simptomi, je odvisen od tega, kateri motori\xc4\x8dni \xc5\xbeivci so najprej okvarjeni._NEWLINE_75\xc2\xa0% bolnikov najprej opazi simptome (oslabelost ali mi\xc5\xa1i\xc4\x8dno usihanje) v okon\xc4\x8dinah (tako imenovana spinalna oblika ALS). Pojavijo se lahko te\xc5\xbeave pri hoji in teku. \xc4\x8ce je naprej prizadeta spodnja okon\xc4\x8dina, bolnik opazi te\xc5\xbeave pri hoji, teku, prizadeto nogo pri hoji opazno povle\xc4\x8de za seboj. \xc4\x8ce okvara povzro\xc4\x8di najprej oslabelost v zgornji okon\xc4\x8dini, bolnik lahko opa\xc5\xbea te\xc5\xbeave pri zapenjanju gumbov, pisanju, zaklepanju ... V\xc4\x8dasih simptomi dolgo \xc4\x8dasa vztrajajo le v eni okon\xc4\x8dini; tedaj govorimo o monomeli\xc4\x8dni amiotrofiji._NEWLINE_Pri okoli 25\xc2\xa0% se bolezen izrazi najprej pojavi simptomi zaradi okvare mo\xc5\xbeganskih \xc5\xbeivcev v podalj\xc5\xa1ani hrbtenja\xc4\x8di (t. i. bulbarna oblika ALS): te\xc5\xbeave pri govoru in po\xc5\xbeiranju. Govor lahko postane nejasen, noslja\xc5\xa1ki ali ti\xc5\xa1ji. Bolnik lahko ob\xc4\x8duti te\xc5\xbeave pri premikanju jezika. _NEWLINE_Le redki bolniki najprej opazijo te\xc5\xbeave z dihanjem, ker bolezen na za\xc4\x8detku prizadene medrebrne mi\xc5\xa1ice, prav tako se le redko med prvimi simptomi pojavi frontotemporalna demenca, ki se ji pri napredovanju bolezni pridru\xc5\xbeijo bolj tipi\xc4\x8dni simptomi ALS._NEWLINE_S\xc4\x8dasoma bolniki izku\xc5\xa1ajo \xc4\x8dedalje ve\xc4\x8dje te\xc5\xbeave pri gibanju, po\xc5\xbeiranju, govoru in tvorbi besed. Simptomi zaradi okvare zgornjega motori\xc4\x8dnega nevrona vklju\xc4\x8dujejo otrdele, spasti\xc4\x8dne mi\xc5\xa1ice ter prekomerno izra\xc5\xbeene reflekse (hiperrefleksija), tudi pretiran \xc5\xberelni refleks.  Tudi Babinskijev znak, nenormalen refleks pri dra\xc5\xbeenju podplata, je lahko znak okvare zgornjega motori\xc4\x8dnega nevrona. Okvara spodnjega motori\xc4\x8dnega nevrona se ka\xc5\xbee kot oslabelost in usahlost mi\xc5\xa1ic, mi\xc5\xa1i\xc4\x8dni kr\xc4\x8di, fascikulacije (majhne nehotene mi\xc5\xa1i\xc4\x8de kontrakcije, vidne pod ko\xc5\xbeo), vendar slednje niso diagnosti\xc4\x8dni bolezenski znak, temve\xc4\x8d sopojav atrofije mi\xc5\xa1ic. Za diagnozo bolezni morajo biti prisotni simptomi okvarjenih zgornjega in spodnjega motori\xc4\x8dnega nevrona, ki jih ne moremo pripisati drugim vzrokom._NEWLINE_Bolniki z ALS-jem lahko imajo te\xc5\xbeave tudi s hotenimi hitrimi premiki zrkla oziroma premikajo zrkla po\xc4\x8dasneje.\n_START_SECTION_\nNapredovala bolezen\n_START_PARAGRAPH_\nZapovrstje in jakost simptomov se sicer razlikujeta med bolniki, vendar pa pri napredovali bolezni ve\xc4\x8dina bolnikov ni zmo\xc5\xbena hoje ter uporabe rok. Prav tako bolniki izgubijo zmo\xc5\xbenost govora in po\xc5\xbeiranja hrane in ve\xc4\x8dina bolnikov pristane na prenosnih respiratorjih. Hitrost napredovanja bolezni se lahko meri s pomo\xc4\x8djo lestvice ALSFRS-R (ALS Functional Rating Scale Revised), ki temelji na vpra\xc5\xa1anjih, na katera odgovarja bolnik ter da oceno od 0 (huda oblika nezmo\xc5\xbenosti) do 48 to\xc4\x8dk (normalno stanje). Razlike med bolniki so sicer velike, vendar se v povpre\xc4\x8dju glede na omenjeno lestvico v enem mesecu bolnikovo stanje poslab\xc5\xa1a za 0,9 to\xc4\x8dke. Pri manj\xc5\xa1em dele\xc5\xbeu bolnikov je hitrost napredovanja bolezni bistveno po\xc4\x8dasnej\xc5\xa1a. _NEWLINE_Ne glede na za\xc4\x8detno prizadeti predel telesa se pri napredovanju mi\xc5\xa1i\xc4\x8dna oslabelost in usahlost praviloma raz\xc5\xa1irita na mi\xc5\xa1ice celotnega telesa. Pri bolnikih, pri katerih se simptomi najprej pojavijo v dolo\xc4\x8deni okon\xc4\x8dini, se bolezen obi\xc4\x8dajno raz\xc5\xa1iri na nasprotno okon\xc4\x8dino ter \xc5\xa1ele nato na druge predele telesa, medtem ko se pri bulbarni obliki simptomi po navadi raz\xc5\xa1irijo najprej na roke, \xc5\xa1ele nato na noge._NEWLINE_Bolezen napreduje praviloma po\xc4\x8dasneje pri bolnikih, pri katerih se je bolezen pojavila pred 40. letom starosti, imajo nekoliko povi\xc5\xa1ano telesno te\xc5\xbeo, je bil najprej prizadet le en ud ter pri tistih, pri katerih se je najprej pojavila okvara zgornjega motori\xc4\x8dnega nevrona. Nasprotno je napredovanje bolezni hitrej\xc5\xa1e ter prognoza slab\xc5\xa1a pri bolnikih z za\xc4\x8detno bulbarno ali respiratorno obliko ALS ali pri katerih se je najprej pojavila frontotemporalna demenca.\n_START_SECTION_\nPozni stadiji bolezni\n_START_PARAGRAPH_\nDihalna podpora lahko bolnikom olaj\xc5\xa1a te\xc5\xbeave z dihanjem in podalj\xc5\xa1a njihovo pre\xc5\xbeivetje, vendar ne vpliva na napredovanje bolezni. Ve\xc4\x8dina bolnikov z ALS-jem umre zaradi odpovedi dihanja, praviloma v treh do petih letih po pojavu prvih simptomov. _NEWLINE_Zaradi ote\xc5\xbeenega \xc5\xbeve\xc4\x8denja in po\xc5\xbeiranja je u\xc5\xbeivanje hrane zelo ote\xc5\xbeeno ter predstavlja tveganje za zadu\xc5\xa1itev ali vdih hrane v plju\xc4\x8da. V poznih stadijih bolezni se lahko pojavi aspiracijska plju\xc4\x8dnica. Ohranjanje zdrave telesne te\xc5\xbee je pogosto te\xc5\xbeavno in zahteva vstavitev sonde za hranjenje. Slabijo tudi medrebrne mi\xc5\xa1ice in prepona, ki omogo\xc4\x8dajo dihanje, zato se plju\xc4\x8dna funkcija slab\xc5\xa1a (vitalna kapaciteta plju\xc4\x8d se manj\xc5\xa1a). Pri respiratorni obliki ALS-ja se lahko te\xc5\xbeave z dihanje pojavijo celo pred nastopom mi\xc5\xa1i\xc4\x8dne oslabelosti v okon\xc4\x8dinah. Ve\xc4\x8dina bolnikov z ALS-jem umre bodisi zaradi zastoja dihanja bodisi zaradi plju\xc4\x8dnice._NEWLINE_V poznih stadijih bolezni so lahko prizadete tudi mi\xc5\xa1ice, ki omogo\xc4\x8da premikanje zrkla. V terminalni fazi je lahko bolnikovo stanje podobno kot pri sindromu vklenjene zavesti (angl. locked-in syndrome).\n_START_SECTION_\nPogostnost in raz\xc5\xa1irjenost\n_START_PARAGRAPH_\nAmiotrofi\xc4\x8dna lateralna skleroza je s pribli\xc5\xbeno 86\xc2\xa0% vseh primerov najpogostej\xc5\xa1a oblika bolezni motori\xc4\x8dnega nevrona. Zgornje ocene za raz\xc5\xa1irjenost bolezni so od 6 do 8 bolnikov na 100.000 prebivalcev, pojavnost oziroma incidenca (\xc5\xa1tevilo bolnikov, ki v enem letu na novo zboli) pa je od 1,5 do 2 na 100.000 prebivalcev na leto. Pogosteje obolevajo mo\xc5\xa1ki, pogostnost bolezni nara\xc5\xa1\xc4\x8da s starostjo. Starost ob za\xc4\x8detku bolezni je praviloma ve\xc4\x8d kot 40 let, povpre\xc4\x8dna starost ob za\xc4\x8detku je pribli\xc5\xbeno 58 let. Izjemoma lahko zbolijo tudi mladi odrasli ali pri nekaterih dednih oblikah celo otroci._NEWLINE_V Sloveniji vsako leto zboli okoli 40 ljudi.\n_START_SECTION_\nZdravljenje\n_START_PARAGRAPH_\nVzor\xc4\x8dnega zdravljenja \xc5\xa1e ne poznamo. Bolnikom laj\xc5\xa1ajo simptome s paliativno oskrbo.\n_START_SECTION_\nZdravila\n_START_PARAGRAPH_\nZdravilo  riluzol (Rilutek) je v raziskavah izkazalo podalj\xc5\xa1anje pre\xc5\xbeivetja, vendar le v omejenem obsegu. Pre\xc5\xbeivetje podalj\xc5\xa1a za nekaj mesecev in naj bi imelo bolj\xc5\xa1i u\xc4\x8dinek pri bolnikih z bulbarno obliko bolezni. Prav tako podalj\xc5\xa1a \xc4\x8das do potrebe po uporabi respiratorja. Zdravilo povzro\xc4\x8da pri okoli 10\xc2\xa0% bolnikov jetrno toksi\xc4\x8dnost, zato je treba pri bolnikih, ki prejemajo riluzol, spremljati delovanje jeter. Zdravilo sta odobrila tako Ameri\xc5\xa1ki urad za prehrano in zdravila kot Evropska agencija za zdravila. Riluzol ne ubla\xc5\xbei \xc5\xbee prisotnih okvar motori\xc4\x8dnega nevrona._NEWLINE_Rikuzol naj bi deloval protiglutamatno, torej naj bi zni\xc5\xbeeval koncentracijo spodbujevalnega \xc5\xbeiv\xc4\x8dnega prena\xc5\xa1alca glutamata._NEWLINE_Druga zdravila se uporabljajo za laj\xc5\xa1anje simptomov, na primer za bla\xc5\xbeenje utrujenosti, mi\xc5\xa1i\xc4\x8dnih kr\xc4\x8dev, mi\xc5\xa1i\xc4\x8dne spasti\xc4\x8dnosti, zaviranje \xc4\x8dezmernega slinjenja ... Prav tako se uporabljajo protibole\xc4\x8dinska zdravila, antidepresivi, uspavala, odvajala ter zdravila za laj\xc5\xa1anje po\xc5\xbeiranja. Za bla\xc5\xbeenje spasti\xc4\x8dnosti se pogosto predpisujeta baklofen in diazepam, za olaj\xc5\xa1anje po\xc5\xbeiranja sine pa triheksifenidil in amitriptilin.\n_START_SECTION_\nDihalna podpora\n_START_PARAGRAPH_\nALS v svojem poteku prizadene tudi dihanje, postopoma se namre\xc4\x8d pojavlja paraliza dihalih mi\xc5\xa1ic. Prizadete so tako mi\xc5\xa1ice, ki skrbijo za vdih, kot tiste, ki skrbijo za izdih. Najprej se simptomi zaradi ote\xc5\xbeenega dihanja poka\xc5\xbeejo zlasti pono\xc4\x8di (pogosto prebujanje, nenaden ob\xc4\x8dutek pomanjkanja zraka, jutranji glavobol in utrujenost. Uvede se lahko ob\xc4\x8dasno neinvazivno umetno predihavanje z aparati, ki prek nosne ali obrazne maske vzdr\xc5\xbeujejo pozitiven tlak v dihalnih poteh. Uporabni so zlasti v no\xc4\x8dnem \xc4\x8dasu, saj omilijo opisane simptome in izbolj\xc5\xa1ajo kakovost \xc5\xbeivljenja. Ob nadaljnjem napredovanju bolezni in odpovedovanju dihanja prihaja v po\xc5\xa1tev le \xc5\xa1e trajno umetno predihavanje na domu z aparatom za umetno dihanje. Ta poseg je namenjen podalj\xc5\xa1evanju \xc5\xbeivljenja.\n_START_SECTION_\nEnteralna prehrana\n_START_PARAGRAPH_\nZa ohranjanje bolnikove telesne te\xc5\xbee v primerih, ko je po\xc5\xbeiranje hrane ote\xc5\xbeeno, se uporablja enteralno prehranjevanje prek cevke, vstavljene v \xc5\xbeelodec preko odprtine, ki se kirur\xc5\xa1ko izvede s pomo\xc4\x8djo perkutane endoskopske gastrostomije.\n_START_SECTION_\nPrognoza\n_START_PARAGRAPH_\nPotek bolezni je za vsakega bolnika posebej te\xc5\xbeko natan\xc4\x8dno napovedati. \xc4\x8ceprav je ALS povezan z majhnim pre\xc5\xbeivetjem (v povpre\xc4\x8dju 3 do 4 leta), pribli\xc5\xbeno 25\xc2\xa0% bolnikov pre\xc5\xbeivi ve\xc4\x8d kot 5 let, 10\xc2\xa0% bolnikov pa ve\xc4\x8d kot 10 let. Statisti\xc4\x8dni podatki v literaturi so pogosto zastareli, ker ne upo\xc5\xa1tevajo izbolj\xc5\xa1av v negi in tehnologiji._NEWLINE_Dalj\xc5\xa1e pre\xc5\xbeivetje je povezano z nizko starostjo pri postavitvi diagnoze, mo\xc5\xa1kim spolom, kasnej\xc5\xa1im pojavom telesnih simptomov ter uporabo riluzola. Poro\xc4\x8dajo tudi o redkih primerih spontanih remisij.'